Pastoor Gordon Claasen Archives - Joy! Digital Archive | Joy! Digital
Posted on Tuesday, October 22nd, 2019 at 11:32 am.
Posted on Monday, September 16th, 2019 at 6:14 am.
Posted on Tuesday, August 20th, 2019 at 9:55 am.
Posted on Monday, July 22nd, 2019 at 6:46 am.
“Dit het aand geword en dit het môre geword.” – Genesis 1:5
Aand is die tyd wanneer daar gerus word. God werk dus vanuit ’n plek van rus. Rus moet die daaglikse toestand van ons siele wees. Ons rus hier op die aarde moet glad nie verskil van die toestand van rus in die ewigheid nie. Dit kan reeds hierdie kant van die lewe ervaar word. Natuurlik beteken dit nie die afwesigheid van die sorge van die lewe nie. Jesus sê: “In die wêreld sal julle dit moeilik hê; maar hou moed: Ek het die wêreld klaar oorwin.” God se rus in ons elimineer dus nie die uitdagings van die lewe nie. Rus moet die gemoedstoestand wees waarmee ons deur die lewe gaan. Die Sabbatdag is nie ’n sekere dag in jou lewe nie, dit is jou hele lewe.
Jy is waarlik verlos van emosionele pyn wanneer jy begin om deernis te hê vir dié wat die pyn in jou lewe veroorsaak het. Wanneer woede in jou, plek maak vir trane van deernis, weet jy dat jy uit ’n plek van rus begin lewe. Jesus het in die boot geslaap terwyl Sy dissipels met die storm op die see gestoei het. Hulle moes Hom wakker maak om te kom help. Sy dissipels was verstom omdat Hy bloot die storm beveel het om stil te word. Die les is duidelik: As jy nie leer om in jou storm te rus nie, het jy nie gesag om met jou storm te praat nie. Laat ons Sy rus ingaan en saam met Hom rus.
Posted on Thursday, May 30th, 2019 at 10:53 am.
Aand is die tyd wanneer daar gerus word. God werk dus vanuit ’n plek van rus. Rus moet die daaglikse toestand van ons siele wees. Ons rus hier op die aarde moet glad nie verskil van die toestand van rus in die ewigheid nie. Dit kan reeds hierdie kant van die lewe ervaar word. Natuurlik beteken dit nie die afwesigheid van die sorge van die lewe nie. Jesus sê: “In die wêreld sal julle dit moeilik hê; maar hou moed: Ek het die wêreld klaar oorwin.” God se rus in ons elimineer dus nie die uitdagings van die lewe nie.
Rus moet die gemoedstoestand wees waarmee ons deur die lewe gaan. Die Sabbatdag is nie ’n sekere dag in jou lewe nie, dit is jou hele lewe. Jy is waarlik verlos van emosionele pyn wanneer jy begin om deernis te hê vir dié wat die pyn in jou lewe veroorsaak het. Wanneer woede in jou, plek maak vir trane van deernis, weet jy dat jy uit ’n plek van rus begin lewe. Jesus het in die boot geslaap terwyl Sy dissipels met die storm op die see gestoei het. Hulle moes Hom wakker maak om te kom help. Sy dissipels was verstom omdat Hy bloot die storm beveel het om stil te word. Die les is duidelik: As jy nie leer om in jou storm te rus nie, het jy nie gesag om met jou storm te praat nie. Laat ons Sy rus ingaan en saam met Hom rus.
PASTOOR GORDON CLAASEN is senior pastoor en stigter van Kingdom Reign Ministries. Hy bied byeenkomste aan om leiers met
die Woord toe te rus. Kontak hom by info@kingdomreign.co.za of besoek kingdomreignministries.co.za
Posted on Wednesday, April 24th, 2019 at 4:35 pm.
“Op die sewende dag was God reeds klaar met die skeppingswerk en het Hy gerus na al die werk wat Hy gedoen het …” – Genesis 2:1-3. Hy het dié dag bo ander ge-stel. Die sabbat het niks te doen met ’n spesifieke dag in die week nie. God het die rusdag vir Hom en die mens opsygesit. Die mens rus dus saam met God, hoewel hy geen werk verrig het nie. Die mens is nie geskape om berge en riviere te maak nie, maar om heerskappy uit te oefen oor die voltooide werk van God. Om vir God te lewe, is om te bly in die sewende dag. Dit is ’n plek van rus in God binne jou siel. Dit is eenkant gesit sodat die mens Hom kan ken, ervaar, en in Hom kan bly. Dit is die plek van lewe, vrede en blydskap. Dit beteken dat die sewende dag geen aand en môre het soos die ander dae nie. Dit is steeds die sewende dag en God is steeds daarin.
Die kinders van God word uitgenooi om dié dag saam met Hom te vier deur in Hom te glo, daagliks gemeenskap met Hom te hê en Sy vrede en blydskap uit te leef. “Skrywe aan die leraar van die gemeente in Laodisea: So sê die Amen, die geloofwaardige en ware getuie, Hy deur wie God alles geskep het:” – Openbaring 3:14. Jesus is “die geloofwaardige en ware getuie.” Hy is nie die produk van God se arbeid oor ses dae nie, maar die toppunt van God se rus. Net in Christus sal ons ware seëninge geniet. Ons heiligheid is nie te vind in ons werke nie. Ons vind ook nie ons seëninge deur te bedel by God nie. Ons vind rus in Sy dag. Ons moet lewe in Sy rus.
Hebreërs 4:10: “want elkeen wat in die rus van God ingaan, rus van sy werk, net soos God van Syne.” Laat ons rus, soos Hy rus.
Bron: JUIG! Tydskrif (Mei 2019)
God Se Rusdag Vir Ons
Posted on Monday, March 18th, 2019 at 10:45 am.
“Op die sewende dag was God reeds klaar met die skeppingswerk en het Hy gerus na al die werk wat Hy gedoen het.” – Genesis 2:3
God seën en heilig die rusdag. Die Sabbatdag is nou God se teken tussen ons en Hom. Dit is soos kinders ’n teken is van die verbond tussen ’n man en sy vrou. Omdat ons saam met God op die Sabbat rus, is ons ook geseën en geheilig. Die Sabbatdag is opsygesit gesit vir Hom en die mens. Hebreërs 4:10 sê: “want elkeen wat in die rus van God ingaan, rus van sy werk, net soos God van Syne.” Adam se eerste dag was die laaste dag van God se skeppingswerk. Adam gaan die rusdag van God in sonder dat hy self enige werk verrig het.
Hy gaan nie in sy eie rus in nie, maar in alles wat God reeds vermag het. Alles was reeds klaar toe Adam opdaag. Adam het niks gedoen om God se goedkeuring en tevredenheid te verdien nie. Adam het dus geen vrees vir mislukking beleef nie. Ons gesindheid moet ook een wees om intiem verenig te bly met God. Deur daardie ver-houding vloei die rus van God uit na jou hele bestaan. Jóú werk is om in geloof hard te werk, maar God bring die seën. Dit is alleenlik wanneer ons ons vertroue en geloof in Hom plaas dat dit moontlik is om in Sy rus te gaan.
Bron: JUIG! Tydskrif (April 2019)
Gaan Sy Rus Binne
Posted on Friday, February 8th, 2019 at 3:54 pm.
“So het Hy, nog voordat die wêreld geskep is, ons in Christus uitverkies om heilig en onberispelik voor Hom te wees. In sy liefde het Hy ons, volgens sy genadige beskikking, toe ook al daarvoor bestem om deur Jesus Christus sy kinders te wees. Daarom moet ons God prys vir sy wonderlike genade wat Hy in die Geliefde vrylik aan ons geskenk het. Deur die bloed van sy Seun is ons verlos en is ons oortredinge vergewe kragtens die ryke genade van God wat Hy in al sy wysheid en insig so oorvloedig aan ons geskenk het.” – Efesiërs 1:4-9.
Vers 4 skakel die betrokkenheid van die skepsel uit. Alles spruit uit die soewereiniteit van die Skepper. As ons deur Sy genade gekies is, sal ons Sy doel vir ons lewe deur Sy genade bereik. God het jou nie gekies omdat Hy geweet het dat jy sal glo nie; omdat Hy jou gekies het, glo jy. Jy het niks bygedra tot jou verlossing nie. Inteendeel, God het jou gesoek en jou gevind. Jy het niks om in te roem nie, want Hy het die goeie werk in jou begin en sal dit voleindig. “Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is.” – Romeine 8:28. Dit beteken dit maak nie saak wat jy al verduur het, hoeveel verliese jy al gely het nie, Hy sal verseker alles sal tot jou voordeel meewerk. Dit wat voorheen ’n swakheid was, sal die plek van jou sterkte word. God sal jou mislukkings gebruik om ander deur jou, uit hulle mislukkings te help. Dit het alles te doen met Sý vermoë. Wanneer ons ophou om self te streef, gaan ons Sy rus binne. In Sy rus ontmoet ons Hom. Staak al jou werke en betree Sy rus.
Posted on Thursday, December 20th, 2018 at 12:06 pm.
“Daar wag dus nog steeds ’n sabbatsrus vir die volk van God, want elkeen wat in die rus van God ingaan, rus van sy werk, net soos God van Syne. Laat ons ons dan beywer om in daardie rus in te gaan, sodat niemand hulle voorbeeld van ongehoorsaamheid navolg en ook omkom nie.” – Hebreërs 4:9-11. Die sabbat is simbolies van God se rus. Toe die mens die sabbatdag betree, het hy die oorvloedige genade van God ingegaan; ’n ryk betree waar hy nie hoef te werk om iets te verdien nie. Die mens se eerste ondervinding met God was rus, hy is op die sesde dag geskape en die sewende dag was God se rusdag.
Die mens rus dus saam met God op die sewende dag, maar versteur hierdie rus toe hy hom met God gelyk wou stel. Hierdeur sny die mens hom af van die rus en sy intieme verhouding met God. “Net deur harde werk sal jy kan eet, totdat jy terugkeer na die aarde toe …” – Genesis 3:19. Nou moet die mens met moeite en harde werk oorleef. Hoe keer ons terug na Sy rus? Deur God se Nuwe Skepping op die sewende dag: dit is die dag van Jesus Christus. In die nuwe skepping van die sewende dag, is die rus die “werk”. Ons enigste werk, is om dit te doen wat Hy alreeds uitgewerk het. “Want dit is God wat in julle werk om te wil sowel as om te werk na sy welbehae” – Filippense 2:13. In God se sabbatrus is daar geen geswoeg nie. Deur in Christus te bly, herwin die mens sy rus en alles wat hy in die sondeval verloor het. Vir ons is die rusdag van God steeds beskikbaar, want dít is ’n ewige dag in Christus.
Weer Tyd Vir Hervorming
Posted on Monday, November 19th, 2018 at 9:46 am.
Ons bespreek die laaste gedeelte van die profetiese bediening soos verduidelik in Efesiërs 4:11-12, spesifiek die laaste twee van die sewe wanopvattings oor die profetiese bediening.
Die gesag van die profetiese woord word nie bewustelik verbind met Bybelse beginsels en etiese waardes nie. Baie mense word mislei omdat hulle profetiese uitsprake volg wat nie in Bybelse beginsels en etiek veranker is nie. Balaam is ’n voorbeeld van ’n man met ’n sterk profetiese gawe, maar met ’n karakter wat tekortskiet aan etiese waardes (Numeri 20). Baie gelowiges onderskei nie of die profeet se lewe voldoen aan etiese waardes nie en fokus bloot op die profetiese woord. Daar is sommige profete wat kragtig in die profetiese gawe beweeg, maar dit op so ’n manier gebruik dat dit die beginsels en die aard van God oneer aandoen.
Die profeet het die vermoë om ander te vertel wat God sê, maar pas nie self die Woord toe nie. Die Woord van God vermaan ons om eerste die binnekant van die beker skoon te maak, om werk te maak van wat in die hart is, en jou dan te bekommer oor die eksterne dinge (Matteus 23:26). Die profeet se eie lewe moet ooreenstem met sy profetiese woorde. Hy ontvang die woorde van God en moet self ook die weg van God volg.
Die kerk en die profete moet dringend aandag gee aan die profetiese bediening in die kerk sodat ons nie die waarde van hierdie belangrike bediening verloor nie.
Posted on Thursday, October 18th, 2018 at 12:41 pm.
Ons gaan voort om die bediening van die profeet te bespreek soos verduidelik in Efesiërs 4:11-12. Ons hanteer nog twee van die sewe wanindrukke oor die profetiese bediening: 1. Die profetiese bediening is ’n spontane flits of insig, vry van analise of oorweging. Dié spontane profetiese flitse in die afwesigheid van die nodige analise en oorweging lei tot ’n oppervlakkige idee dat die profetiese bediening apart staan van ander kennis wat kan bydra om dit geloofwaardig, suiwer en objektief te hou. Josef se interpretasie van Farao se droom in Eksodus sou kragteloos wees sonder God se holistiese perspektief op die droom. Josef beskryf die beplanning , ekonomiese ontleding, mannekrag, infrastruktuur, begroting, tydsbestuur en aanstellings in sleutelgebiede wat nodig gaan wees.
Hy dra dus ook God se raad oor. Sal die profetiese woord oor ons lewens, nasie en gemeenskap ’n uitwerking hê sonder bogenoemde oorwegings? 2. Die profetiese bediening word gedryf deur persoonlike verwagtinge waar kragtige manifestasies en onmiddellike seëninge by byeenkomste die maatstaf van sukses is. Innerlike volwassenheid en groei maak nie deel uit van hierdie maatstaf nie. Die “seën my”-verwagting het meer invloed in die Kerk as wat ons wil erken. Die druk om aan die individu se verwagting te voldoen, is subtiel, maar lok die skares. Die skares wek weer ’n valse indruk van sukses. Dit is ’n stelsel wat baie profete op ’n pad plaas van ’n nimmereindigende, rondreisende bediening: Hulle gee profetiese woorde, maar bou niks nie. Ons kan nie net van profetiese woorde leef nie. Die leerstellende gedeelte van profesieë is ook belangrik. Hierdie wanindrukke is struikelblokke vir ons Goddelike mandaat om ’n suksesvolle invloed op die nasies uit te oefen. Dit beroof die Kerk van sy gesag. Dit skep ’n idee van die profetiese bediening wat die gesag en Woord van God afwater. As ons soos Josef en Daniël suksesvol in die wêreld wil wees, moet begrip van hierdie bediening deur ’n reformasieproses gaan.
Posted on Friday, September 14th, 2018 at 2:52 pm.
Ons gaan voort om die bediening van die profeet te bespreek soos verduidelik in Efesiërs 4:11-12. Daar is historiese sienings wat die profetiese bediening eng, onvolledig en soms ook verkeerdelik voorstel. Dit veroorsaak dat ons nie sukses behaal nie. Laat ons kyk na drie van sewe wanvoorstellings van die profetiese bediening: Die profetiese bediening is beperk tot ’n kerkmentaliteit: In baie kerke bestaan ’n oënskynlik geestelike siening dat die samekoms al van belang is, maar daar word vergeet dat ons by die wêreldstelsels betrokke moet raak.
Ons verklaar byvoorbeeld die einde van ’n bose mag se heerskappy oor ’n sekere gebied, maar stap nie tussen die vier mure van die kerkgebou uit om die verklaarde oorwinning af te dwing deur praktiese dade nie. Die funksie van die profeet is primêr om die toekoms te voorspel: Die profeet kan toekomstige gebeure voorspel, maar het min of geen insig in die bedoeling of geestelike konteks van die gebeure. Daarom is daar ’n gebrek aan ’n holistiese perspektief. Hierdie benadering beperk die raad van God omdat daar geen verdere insigte in die profetiese woord is nie. Die profetiese bediening staan alleen en is nie verhoudingsgeoriënteerd nie: Die profeet beskik dikwels nie oor die opleiding om die kerk of verhoudings te bou nie. Hy verstaan dus nie spanwerk en bou ook nie vennootskappe met die res van die vyfvoudige bedienings nie. Ware profete is intens bewus van hoe belangrik dit is om gesonde verhoudings te bou en te handhaaf.
Bron: JUIG! Tydskrif (Oktober 2018)
Posted on Tuesday, August 21st, 2018 at 12:01 pm.
Ons ondersoek steeds die vertakkings van Christus se vyfvoudige bediening. Efesiërs 4:11-12 spel die vyf ampte uit: “En dít is die gawes wat Hy gegee het: apostels, profete, evangeliste, en herders en leraars. Sy doel daarmee was om die gelowiges toe te rus vir hulle diens en vir die opbou van die liggaam van Christus.” Profete word voor hul geboorte geroep, volgens Jeremia 1:5: “Voordat Ek jou in die moederskoot gevorm het, het Ek jou geken; voordat jy gebore is, het Ek jou aan My gewy en jou as profeet vir die nasies aangestel.” Daar sal en moet eers ’n periode van groei tot volwassenheid wees voor die gawe gebruik kan word. Christus het profete as ’n gawe aan die Kerk gegee – geen handoplegging kan van enige persoon ’n profeet maak nie. Moet ook nie die gawe van profesie verwar met die bediening van die profeet nie. Enige gelowige kan die gawe van profesie begeer en dit ontvang, maar Christus kies self dié in die bediening van profeet.
Hierdie profete moet uitdrukking gee aan die hoofskap en heerskappy van Christus oor Sy kerk. Hulle is saam met apostels geroep om die gelowiges vir God se groter doel tot volwassenheid te bring. Hierdie groter doel sluit in die eenheid van geloof, groter kennis oor die seunskap van Christus en om meer soos Christus te wees. Die rol van profete is ook om dít wat verlore gegaan het, te herontdek en terug te bring. ’n Profeet se gees kan nie rus voordat dít wat verlore is, gevind en herstel is nie. Sy rol in ’n reformasie is van onskatbare waarde omdat reformasie te doen het met verlore waardes, verlore waarhede en funksies in die Kerk. Profete gee voortdurend rigting, bemoedig en waarsku. Die profeet streef daarna om ’n liefde vir die ewige doel van die Vader in die gelowige se hart te vestig.
JUIG! Tydskrif (September 2018)
Posted on Monday, July 9th, 2018 at 12:43 pm.
Dit is voordelig vir satan dat sommige gelowiges en teologiese instansies die bediening van die apostel ontken. Die dood van die apostels wat met Christus gewandel het, beteken nie die dood van die apostel se bediening nie. Deur dié belangrike bediening te ontken, word die Kerk van ’n waardevolle deel van Christus beroof. Geen Nuwe Testamentiese Kerk kan dié roeping ontken en steeds ’n sterk kerk wees nie. Dit is juis die ontkenning en verwerping daarvan wat die Kerk verswak. Die Nuwe Testament is gegrond op die bediening van die apostels. In ’n tyd van hervorming word waarhede wat verwaarloos en verwerp is, weer herstel.
Die bediening van die apostel is juis een van dié waarhede. 1 Korintiërs 3:10-11 lui: “Volgens die genade van God wat aan my gegee is, het ek soos ’n bekwame boumeester die fondament gelê, en ’n ander bou daarop; maar elkeen moet oppas hoe hy daarop bou. Want niemand kan ’n ander fondament lê as wat daar gelê is nie, dit is Jesus Christus.” Paulus hanteer hier die hart van die apostel se bediening. Apostels lê fondamente. Dit behels die vaslê en inbou van Christus se beginsels en gedagtes in die denke van die gelowige. Apostels het die roeping om die gelowige nuwe dimensies in Christus te laat ontdek en uitgediende tradisies uit te wys. Ons moet nooit toelaat dat tradisies gelyke status met die Skrif geniet nie. Nog ’n voordeel vir die Kerk is dat apostels die vermoë ontvang het om die Kerk na volwassenheid te lei. Laat ons alles geniet wat Christus vir die Kerk in gedagte het.
Posted on Monday, June 11th, 2018 at 12:29 pm.
Kom ons kyk na die verskillende vertakkinge van die vyfvoudige bediening van Christus. “En Hy het gegee sommige as apostels, ander as profete, ander as evangeliste, ander as herders en leraars, om die heiliges toe te rus vir hulle dienswerk, tot opbouing van die liggaam van Christus …” – Efesiërs 4:11-12. Volgens Efesiërs 4:8 is dit duidelik dat die vyfvoudige bediening gegee is ná die Hemelvaart: “Daarom sê Hy: Toe Hy opgevaar het in die hoogte, het Hy die gevangenes gevange geneem en gawes aan die mense gegee.” Die gawes in vers 8 verwys na die vyfvoudige bediening van Christus. Dit beteken dat die gesag en mandaat van hierdie bedienings, om te funksioneer op aarde, direk van die Troon van God kom en die hart en gedagtes van God weerspieël. Die doel van hierdie bedienings is dus om die gedagtes van Christus aan die Kerk bekend te maak.
Elkeen van die bedienings dra ’n unieke salwing om ’n spesifieke aspek van Christus aan ons bekend te maak. “En God het sommige in die gemeente gestel: in die eerste plek apostels, ten tweede profete, ten derde leraars, daarna kragte, daarna genadegawes van gesondmaking, helpers, regeringe, allerhande tale.” – 1 Korintiërs 12:28. Die woord “eerste” beteken eerste in rang, orde, tyd, invloed en plek. Dit beteken nie dat apostels beter is as die ander bedienings nie. Die woord “eerste” verwys na ’n unieke eienskap van die apostel se bediening. Sy taak is eerste in ’n reeks van bedienings. Dit is soortgelyk aan die eerste taak op ’n bouperseel, wat die lê van die fondament is. Dit wil nie sê die loodgieter is minder belangrik omdat hy eers later nodig is nie. Net so is die een bediening nie belangriker as die ander nie. Laat ons alles geniet wat Christus vir die Kerk weggesit het.
Posted on Thursday, May 17th, 2018 at 3:03 pm.
“En Hy het gegee sommige as apostels, ander as profete, ander as evangeliste, ander as herders en leraars, om die heiliges toe te rus vir hulle dienswerk, tot opbouing van die liggaam van Christus …” – Efesiërs 4:11-12. Die woorde “om die heiliges toe te rus vir hulle dienswerk” laat ’n mens dink dat die vyfvoudige bediening uit ambagsmanne bestaan wat rou materiaal ontvang om ’n volmaakte eindproduk te skep. Hulle het die vermoë en insig ontvang om te weet wat die eindproduk sal wees. Elke leier werk met God se rou materiaal wanneer hy met die gelowige te doen kry. Hy werk met die swakhede en beperkings van die gelowige. Ons raak egter nie ongeduldig met die gelowige nie omdat ons weet wat die volmaakte stand van die gelowige moet wees. Daar is egter die gevaar dat die leier nie insig het in die gedagtes en hart van God vir die gelowige en Kerk nie.
Die woord “toerus” beklemtoon die interne herstrukturering van die gelowige se denkpatrone. Paulus gee insig in 2 Korintiërs 10:3-6: “Want hoewel ons in die vlees wandel, voer ons die stryd nie volgens die vlees nie; want die wapens van ons stryd is nie vleeslik nie, maar kragtig deur God om vestings neer te werp, terwyl ons planne verbreek en elke skans wat opgewerp word teen die kennis van God, en elke gedagte gevange neem tot die gehoorsaamheid aan Christus . . .” Dit is Paulus se lewensdoel om die gelowige se denkwyse in ooreenstemming met Christus se gedagtes te bring, hy voer oorlog teen vyandige sienings, gedagtes, agterdog en rebellie teen Christus wat nog in die gelowige is. Alle byeenkomste en interaksies van gelowiges moet ten doel hê om die sienswyse van Christus oor die Kerk en die gelowige oor te dra. Eie sienings moet onderwerp word aan ’n Bybelse siening. “Want hierdie gesindheid moet in julle wees wat ook in Christus Jesus was.” – Filippense 2:5. ’n Suksesvolle herstrukturering van binne, sal outomaties na buite vloei. Selfs dan sal dit nie wees wát ons doen nie, maar wíé ons is, wat Hom sal verheerlik.
Posted on Tuesday, April 17th, 2018 at 4:56 pm.
Aan elkeen van ons is ’n genadegawe gegee volgens die mate waarin Christus die gawes uitgedeel het.” – Efesiërs 4:7. Die woord genade beteken nie altyd die onverdiende guns van God nie. Dit behels ook die gawes van God en Sy Goddelike belegging in jou. Hierdie krag word uitgestort in jou hart sodat dit kan oorspoel in jou daaglikse bestaan. Dit word in jou belê sodat dit jou huwelik, besigheid, gesinslewe, kerk en vriendskappe Goddelik kan oorskadu. Wanneer hierdie genade en gawes van God in ons werk, is dit of die vingerafdrukke van God oral op ons lewens te sien is. Hoe ontvang ’n mens hierdie genadegawe van God? Volgens die mate waarin Christus dit uitdeel.
Efesiërs 4:11: “En Hy het gegee sommige as apostels, ander as profete, ander as evangeliste, ander as herders en leraars …” Hierdie vyf bedienings behoort aan Christus self, maar Hy was vasbeslote om “leeg” Hemel toe terug te keer omdat die Hemel geen behoefte aan hierdie bedienings het nie. Hy het Homself uitgestort in die gees van Sy apostels sodat Sy vermoëns kon agterbly in hierdie manne tot voordeel van die Liggaam van Christus. Geen gelowige wat enigeen van hierdie vyf bedienings ignoreer of ontken, kan homself ’n gelowige noem nie. Dit sal ook ’n aanklag teen ’n gemeente wees wat enige van die vyf dimensies van Christus wil ontken. So ’n gemeente of gelowige sal altyd iewers ’n swakheid hê en beperk wees. Christus, die bron, kry gestalte in mense van vlees en bloed. Só kry Hy die geleentheid om ons aan te raak en ons swakhede en beperkings te bedien. Hoe meer ons onsself aan hierdie bedienings blootstel, hoe sterker raak ons in die verskillende fasette van ons lewens. Ons moet sorg dat ons geskiedenis, sienings en menings nie sterker as die Woord is nie. Ontkenning van hierdie bedienings kan bydra dat ons broodnodige voordele verloor. Kom ons bly biddend om vas te stel wat Sy agenda vir Sy kerk is.
Posted on Tuesday, March 13th, 2018 at 11:28 am.
En Hy het gegee sommige as apostels, ander as profete, ander as evangeliste, ander as herders en leraars, om die heiliges toe te rus vir hulle dienswerk, tot opbouing van die liggaam van Christus, totdat ons almal kom tot die eenheid van die geloof en van die kennis van die Seun van God, tot ’n volwasse man, tot die mate van die volle grootte van Christus.” – Efesiërs 4:11-13. Dit is elke geslag gelowiges se verantwoordelikheid om die profesie in die konteks waarin hulle hulle bevind, te verstaan en te weet wat om te doen. Elke geslag het die reg om die Kerk te evalueer. As die bestaande reëls nie voordele inhou vir die gelowige nie, is dit daardie geslag se verantwoordelikheid om dit te verander en selfs uit die Kerk te verwyder, solank dit strook met die profetiese konteks.
Ons siening van die Kerk moet nie spruit uit die kerkgeskiedenis nie, maar uit die Woord van God. Vers 11 handel oor die volheid van Christus se bediening. Indien ’n gelowige net blootgestel word aan die herderskap en leraarskap van Christus, sal hy nooit die volheid van Christus geniet nie. Baie gelowiges word vandag nie blootgestel aan al vyf dimensies van wie Christus is nie. Die wêreld se siening van Christus word beperk omdat gelowiges die brief van Christus is wat deur die wêreld gelees word. Vers 14 gaan oor die volwassenheid van die gelowige. Dit dui daarop dat die “kind” op die boot van die lewe sit, op die oop see, vol golwe van misleidende beginsels, filosofieë en ideologieë. Vers 13 bied die oplossing: Die perfekte volwasse statuur van Christus. Omdat dít wat van die preekstoel af verkondig word, nie groei nie, kan gelowiges ook nie groei nie. Christus kan nie ná 2 000 jaar steeds voorgestel word as ’n baba in ’n wiegie nie. Dit is die gelowige se reg om voordeel te trek uit al vyf dimensies van Christus. Die wêreld sal nooit voor ’n onvolwasse Kerk buig nie, maar wag totdat die Kerk in die volle statuur van Christus (volwassenheid) op die horison verskyn.
Dit Is Weer Tyd Vir Hervorming
Posted on Tuesday, February 6th, 2018 at 3:22 pm.
– deur Gordon Claasen
Een van die sterk pilare waarop Martin Luther se hervorming gebou is, was sy oproep dat alle gelowiges ook priesters voor God moet wees. Hy het verklaar dat dit die gelowige se Bybelse reg is om sonder die inmenging van enige ander persoon ’n persoonlike verhouding met God te hê. 1 Petrus 2:9 verklaar: “Maar julle is ’n uitverkore geslag, ’n koninklike priesterdom, ’n heilige volk, ’n volk as eiendom verkry, om te verkondig die deugde van Hom wat julle uit die duisternis geroep het tot sy wonderbare lig.”
Die oproep van Martin Luther dat die individuele gelowige ook priester moet wees, geniet steeds nie baie aandag in die hedendaagse Kerk nie. Die moderne Kerk het te georganiseerd geword en wurg die lewende Christus in die gelowige se lewe dood. Georganiseerde godsdiens sluit dinge in soos wanneer daar gebid mag word, wié mag bid, watter dag opsygesit is vir Woordbediening, wie die Woord mag vertolk, ens. Dit is nie Martin Luther nie, maar God wat verlang dat die verhouding tussen Hom en Sy kinders organies moet wees, sonder te veel inmenging van ’n middelaar. Die georganiseerde manier van vormgodsdiens lei tot die stadige groei en volwasse-wording van die gelowige. Die Skrif spreek hom sterk uit teen onvolwassenheid. In 1 Korintiërs 3:1 sê Paulus: “En ek, broeders, kon met julle nie spreek soos met geestelike mense nie, maar soos met vleeslike, soos klein kinders in Christus.”
Posted on Thursday, December 21st, 2017 at 3:12 pm.
Verlede jaar was dit presies 500 jaar gelede dat Martin Luther hom in ’n tyd bevind het wat ryp was vir verandering en hy die Kerk uitgedaag het om te hervorm. Sy 95 stellinge was eintlik 95 foute wat hy in die Kerk van daardie tyd se leerstellinge ontdek het. Sy oproep om die “regstelling” van die leerstellinge het tot vervolging en die totstandkoming van die Protestantse beweging gelei. Ons mag miskien nie met dieselfde foute as 500 jaar gelede sit nie, maar ons bevind ons ook in ’n tyd waar die Heilige Gees dit onder die Kerk se aandag bring dat sekere sake dringend hersien en hervorm moet word. ’n Nuwe seisoen het ongetwyfeld vir die Kerk en die hele skepping aangebreek. Die Hemel is gereed om die Kerk met ’n nuwe waardigheid en groter heerlikheid te beklee. Die Kerk het ’n verantwoordelikheid om God se reputasie op aarde te herstel en moet op die volgende leemtes let:
• Kerk nie opgewasse teen satan Die Kerk is nie voorbereid op die uitdagings van sy tyd nie. Hy het hom nie aangepas by die strategie van die bose magte en is nie opgewasse teen die ideologie, filosofie en beginsels van satan nie. Satan gebruik wêreldstelsels om sý evangelie te verkondig. • ’n Gebrek aan eenheid in die Kerk Daar is ’n prys om te betaal as die Kerk nog ’n uitstorting van die Heilige Gees wil beleef soos in Handelinge beskryf word. Daar is ’n prys om te betaal vir eenheid. Die Heilige Gees word ingeperk omdat die skeiding tussen gemeentes en denominasies te groot is. As die Kerk ’n verskyning van God tussen Sy mense wil beleef, sal hy God moet gehoorsaam en die nodige offers vir eenheid moet bring. In Handelinge was die Kerk een in siel, een in gebed, een in gees en hart. Ek hoop om in die volgende uitgawe meer hieroor te skryf.